A BIZOTTSÁG 712/2007/EK RENDELETE
(2007. június 22.)
a tagállamok intervenciós hivatalainak birtokában lévő gabonának a közösségi piacon történő továbbértékesítésére irányuló folyamatos pályázati felhívás megnyitásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére és 24. cikke második bekezdésére,
mivel:
(1)
Az intervenciós hivatalok birtokában lévő gabonafélék értékesítési eljárásának és feltételeinek megállapításáról szóló, 1993. július 28-i 2131/93/EGK bizottsági rendelet (2) előírja, hogy az intervenciós hivatalok birtokában lévő gabonafélék értékesítése pályázati felhívások útján történik olyan eladási áron, amely nem zavarja meg a piac működését.
(2)
A tagállamok kukoricából, közönséges búzából, árpából és rozsból intervenciós készletekkel rendelkeznek. A piaci igények kielégítése érdekében célszerű a tagállamok e gabonakészleteit a belső piacon rendelkezésre bocsátani. E célból folyamatos pályázati eljárásokat indokolt megnyitni a tagállamok intervenciós hivatalainak birtokában lévő gabonának a közösségi piacon történő továbbértékesítése céljából. Ezek mindegyikét önálló pályázati eljárásnak kell tekinteni.
(3)
A 2131/93/EGK rendeletben rögzített feltételekhez képest eltéréseket kell előírni a megkövetelt teljesítési biztosíték szintje tekintetében. Indokolt, hogy a biztosíték ily módon megállapított szintje kellően magas legyen.
(4)
A közösségi piac helyzetének figyelembevétele érdekében a pályázati felhívások kezelésével a Bizottságot célszerű megbízni. Ezenkívül odaítélési együtthatót kell meghatározni a minimális értékesítési áron tett ajánlatokra vonatkozóan.
(5)
A rendszer hatékony kezelése céljából elő kell írni, hogy a Bizottság által kért adatokat elektronikus úton juttassák el. Fontos, hogy az intervenciós hivatal olyan értesítést küldjön a Bizottságnak, amely megőrzi az ajánlattevők névtelenségét.
(6)
Az e rendeletben foglalt rendelkezések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az I. mellékletben szereplő tagállamok intervenciós hivatalai folyamatos pályázati eljárások útján értékesítenek a birtokukban lévő gabonából a Közösség belső piacán. A pályázati eljárás hatálya alá tartozó különböző gabonafélék maximális mennyiségeit az I. melléklet tartalmazza.
2. cikk
Az 1. cikkben említett értékesítések a 2131/93/EGK rendeletben meghatározott feltételek szerint történnek. Az említett rendelet 13. cikke (4) bekezdésének második albekezdésétől eltérve az ajánlattételhez megkövetelt biztosíték tonnánként 10 EUR.
3. cikk
(1) Az ajánlatok benyújtási határideje az első részleges pályázati felhívás esetében 2007. július 4., 13 óra (brüsszeli idő szerint).
Az ajánlatok benyújtási határideje a további részleges pályázati felhívások esetében szerdánként 13 óra (brüsszeli idő szerint), kivéve 2007. augusztus 1-jét, 2007. augusztus 15-ét, 2007. augusztus 22-ét, 2007. szeptember 5-ét, 2007. szeptember 19-ét, 2007. október 3-át, 2007. október 17-ét, 2007. október 31-ét, 2007. november 14-ét, 2007. november 28-át, 2007. december 12-ét, 2007. december 26-át, 2008. január 2-át, 2008. január 16-át, 2008. január 23-át, 2008. február 6-át, 2008. február 20-át, 2008. március 5-ét, 2008. március 19-ét, 2008. április 2-át, 2008. április 16-át, 2008. április 30-át, 2008. május 14-ét, 2008. május 21-ét, 2008. június 4-ét és 2008. június 18-át, mivel ezeken a heteken nem kerül sor pályázati felhívásra.
Az ajánlatok benyújtási határideje az utolsó részleges pályázati felhívás esetében 2008. június 25., 13 óra (brüsszeli idő szerint).
(2) Az ajánlatokat az érintett intervenciós hivataloknál kell benyújtani; e hivatalok elérhetőségei az I. mellékletben szerepelnek.
4. cikk
A 3. cikk (1) bekezdésében az ajánlatok benyújtására megállapított határidő lejártát követő négy órán belül az érintett intervenciós hivatalok továbbítják a Bizottságnak a benyújtott ajánlatokat. Amennyiben egyetlen ajánlat sem érkezett be, a tagállam ezt a fent említett határidőn belül közli a Bizottsággal. Ha a tagállam az előírt határidőn belül semmilyen értesítést nem küld a Bizottságnak, akkor a Bizottság úgy tekinti, hogy az érintett tagállamban egyetlen ajánlatot sem nyújtottak be.
Az első albekezdésben említett közleményeket elektronikus úton kell eljuttatni a II. mellékletben szereplő mintának megfelelően. Valamennyi megnyitott pályázati eljárás esetében gabonafélénként külön formanyomtatványt kell küldeni a Bizottságnak. Az ajánlattevők kilétének titokban kell maradnia.
5. cikk
(1) Az 1784/2003/EK rendelet 25. cikkének (2) bekezdésében említett eljárásnak megfelelően a Bizottság vagy gabonafélénként minimális értékesítési árat állapít meg, vagy nem intézkedik a beérkezett ajánlatokról.
(2) Abban az esetben, ha a minimális eladási árnak az (1) bekezdés szerinti rögzítése egy tagállamban a rendelkezésre álló maximális mennyiség túllépését vonná maga után, az említett rögzítés mellett a minimális áron ajánlott mennyiségekre odaítélési együtthatót is meg lehet határozni úgy, hogy az biztosítsa a tagállamban rendelkezésre álló maximális mennyiség tiszteletben tartását.
6. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. június 22-én.